Euroopa Parlamendi ja nõukogu määrus (EÜ) nr 955/1999,

13. aprill 1999,

millega muudetakse nõukogu määrust (EMÜ) nr 2913/92 välistransiidiprotseduuri osas

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Majandusühenduse asutamislepingut, eriti selle artikleid 28, 100a ja 113,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

tegutsedes asutamislepingu artiklis 189b sätestatud korras [3]

ning arvestades, et:

(1) nõukogu 12. oktoobri 1992. aasta määrusega (EMÜ) nr 2913/92, millega kehtestatakse ühenduse tolliseadustik, [4] reguleeritud välistransiidiprotseduuri eesmärk on eelkõige hõlbustada ühendusevälise kaubaga kauplemist ühenduse tolliterritooriumil; nimetatud protseduuri kasutamise vajadust ühenduse kauba eksportimisel tuleb hinnata väga erinevate olukordade osas; igal juhul tuleb vältida olukorda, kus toodete puhul, mille suhtes kehtivad ekspordimeetmed või mis saavad nendest meetmest kasu, nendest meetmest hoidutakse või saadakse neist õigustamatult kasu, kindlustades, et ühenduse tollialased õigusaktid tervikuna tagavad vähemalt ühenduse välistransiidiprotseduurile vastava kontrolli ja järelevalve; kui säilitatakse võimalus seda protseduuri teatavates olukordades kasutada, tuleks niisugused olukorrad määratleda komiteemenetlusega;

(2) kõik komiteemenetluse kohaselt vastuvõetud otsused peavad olema tollile ja ettevõtjatele läbipaistvad;

(3) on vaja määratleda viis, kuidas toll protseduuri lõpetab, võttes arvesse kohta, aega ja tingimusi, mille alusel protseduur lõpeb, et kehtestada selgemad välistransiidiprotseduuri haldaja kohustused ja nende ulatus, ning tagada, et tolliprotseduuri haldaja vastutab seni, kuni ei ole tuvastatud protseduuri lõppemine; transiidiprotseduuride turvalisuse ja tõhususe suurendamiseks tuleb parandada protseduuride lõpetamist operatiivsete meetmete ja komiteemenetlusega kooskõlas kindlaksmääratud rakendussätete abil ning tagada, et toll lõpetab protseduuri võimalikult lühikese aja jooksul;

(4) tuleb paremini määratleda transiidi puhul kohaldatava tagatisega seotud eeskirjad, kaasa arvatud erinevate tagatisvormide kasutamine ja tagatise esitamisest vabastamine, eelkõige meretransiidi ulatuse muutmise tõttu; selleks et kaitsta vastavalt liikmesriikide ja ühenduse finantshuve, ilma et see tekitaks välistransiidiprotseduuri kasutajatele lisakoormust, peab see tagatis ja selle arvutamine põhinema ettevõtja usaldusväärsusel ja kaubaga seotud riskidel; on soovitav, et kõnealuse protseduuri suhtes kohaldatavad tagatisega seotud sätted esitatakse loogilisemalt ja paremini liigendatult;

(5) Euroopa Ühenduse ja liikmesriikide tulude kaitseks ning pettuste tõkestamiseks transiidiprotseduuride puhul on soovitav kehtestada kord, mis sisaldab järkjärgulisi meetmeid üldtagatise kohaldamiseks; esialgu võiks kaaluda üldtagatise vähendamise keelamist, kui on suurenenud pettuse ja tulude saamata jäämise oht; kui on kindlaks tehtud, et tegemist on eriti kriitilise erandolukorraga, mis võib tekkida eelkõige organiseeritud kuritegevuse tõttu, peaks samuti olema võimalik keelata ajutiselt üldtagatise kohaldamine; järkjärgulisi meetmeid kohaldades tuleks arvesse võtta kindlaksmääratavatele erikriteeriumidele vastavate ettevõtjate eriolukorda; kui üldtagatise asemel tuleb esitada üksiktagatis, tuleks ettevõtjate kulutusi vähendada võimalikult palju;

(6) ühenduse tolliseadustiku, edaspidi "seadustik", artikli 97 lõike 2 alusel liikmesriikide poolt kehtestatud eranditult siseriiklikud, kahepoolsed või mitmepoolsed lihtsustatud protseduurid on laadilt väga erinevad ning võivad teatavatel juhtudel olla vastuolus ühenduse transiidiprotseduuriga seotud sätete nõuetekohase kohaldamise ja ettevõtjate võrdse kohtlemise vajadusega; ilma et muudetaks küsitavaks ettevõtjate kasusaamine sellest korrast, tuleb ette näha kord, kuidas iga liikmesriik, kes selle alusel võtab kasutusele lihtsustatud protseduurid, teatab sellest komisjonile, et tagada nende meetmete läbipaistvus ja hinnata nende vastavust eeskirjadele, mis reguleerivad ühenduse transiidiprotseduure ja eelkõige tagatisi;

(7) ühenduse transiidiprotseduuride tagatissüsteemid hõlmavad nii tollivõlga kui ka muid kaubaga seotud makse ning nimetatud süsteemide eripära on selles, et need protseduurid on laadilt rahvusvahelised ning tagatise summa tuleb kohandada protseduuriga seotud riskide ulatuse ja printsipaali usaldusväärsusega; seetõttu tuleb seadustiku artiklit 192 sellele vastavalt kohandada;

(8) seadustiku artikli 215 praeguse sõnastuse kohaselt on võimalik kindlaks määrata tollivõla tekkimiskoht, kuid selles ei sätestata, et nimetatud koht määrab asutuse, kes vastutab võla raamatupidamisdokumentidesse kandmise eest; veelgi enam, kui tolliprotseduuri ei lõpetata, tuleb kõnealuse koha määramise eeskirja täiendada, et see peegeldaks vajadust määrata kindlaks koht, kus tollivõlga põhjustavad sündmused tegelikult toimusid;

(9) ettevõtjate ja tolliametnike kasu saamise eeskirjade lihtsustamine ja selgem esitamine on Euroopa tollitransiidi tegevuskava oluline osa; neid eeskirju tuleb kohaldada ka sätete suhtes, mis on kindlaks määratud kooskõlas komiteemenetlusega;

(10) see seadustiku muudatus koos vastavate rakendussätete muudatustega tuleb koostada nii, et see lihtsustaks vajaduse tekkides uue automaatse transiidisüsteemi kasutuselevõtmist ja oleks kasulik üldsusele ja ettevõtjatele,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EMÜ) nr 2913/92 järgmiselt.

1. Artikli 91 lõike 1 punkt b asendatakse järgmisega:

"b) komiteemenetlusega määratletud juhtudel ja tingimustel ühenduse kaup, mille suhtes kehtivad ekspordimeetmed või mis saavad nendest meetmetest kasu, vältides nendest meetmetest hoidumist või õigustamatult kasusaamist."

2. Artikkel 92 asendatakse järgmisega:

"Artikkel 92

1. Välistransiidiprotseduur lõpetatakse ja tolliprotseduuri haldaja kohustused loetakse täidetuks, kui protseduurile suunatud kaup ja nõutavad dokumendid esitatakse sihtkoha tolliasutuses kooskõlas kõnealust protseduuri reguleerivate sätetega.

2. Toll lõpetab protseduuri, kui tolliametnikud saavad lähtetolliasutuses ja sihttolliasutuses olevate andmete võrdlemise põhjal kinnitada, et protseduur on nõuetekohaselt lõppenud."

3. Artikkel 94 asendatakse järgmisega:

"Artikkel 94

1. Printsipaal esitab tagatise, et kindlustada seoses kõnealuse kaubaga tekkida võiva tollivõla tasumine.

2. Tagatis on:

a) üht transiitvedu hõlmav üksiktagatis; või

b) mitut transiitvedu hõlmav üldtagatis, kui printsipaal on saanud loa seda tagatist kasutada selle liikmesriigi tollilt, kus on tema asukoht.

3. Lõike 2 punktis b osutatud luba antakse välja ainult isikutele:

a) kelle asukoht on ühenduses;

b) kes kasutavad korrapäraselt ühenduse transiidiprotseduure või kelle kohta toll teab, et ta on suuteline täitma nende protseduuridega seotud kohustused, ja

c) kes ei ole oluliselt ega korduvalt rikkunud tolli- või maksuseadusi.

4. Isikud, kes tõendavad tollile, et nad vastavad kõrgematele usaldusnormidele, võivad saada tollilt loa kasutada vähendatud summaga üldtagatist või nad võib tagatise esitamisest vabastada. Nimetatud loa lisakriteeriumid on järgmised:

a) ühenduse transiidiprotseduuride nõuetekohane kasutamine teataval ajavahemikul;

b) koostöö tolliga; ja

c) tagatise esitamisest vabastamise puhul usaldusväärne finantsolukord, mis võimaldab nimetatud isikul neid kohustusi täita.

Käesoleva lõike kohase loa väljaandmise üksikasjalikud eeskirjad määratakse kindlaks kooskõlas komiteemenetlusega.

5. Lõike 4 kohaselt tagatise esitamisest vabastamine ei kehti nende kaupade ühenduse välistransiitvedude suhtes, millega kaasneb komiteemenetluse otsuse kohaselt suurenenud risk.

6. Kooskõlas lõikes 4 sätestatud põhimõtetega võib eritingimustes erakorralise meetmena komiteemenetlusega ajutiselt keelata vähendatud üldtagatise kasutamise ühenduse välistransiidi puhul.

7. Kooskõlas lõikes 4 sätestatud põhimõtetega võib komiteemenetlusega ajutiselt keelata üldtagatise kasutamise ühenduse välistransiidi puhul kauba suhtes, mille puhul on üldtagatise kasutamisel kindlaks tehtud, et see on seotud ulatusliku pettusega."

4. Artikkel 95 asendatakse järgmisega:

"Artikkel 95

1. Välja arvatud kooskõlas komiteemenetlusega määratavatel juhtudel ei tarvitse tagatist esitada järgmiste vedude puhul:

a) vedu õhuteed pidi;

b) kauba vedu Reini jõel ja selle veeteedel;

c) torutransport;

d) liikmesriikide raudtee-ettevõtjate poolt teostatud vedu.

2. Juhud, kui tagatist ei tarvitse esitada muude kui lõikes b nimetatud veeteedel veetavate kaupade puhul, määratakse kooskõlas komiteemenetlusega."

5. Artikkel 97 asendatakse järgmisega:

"Artikkel 97

1. Protseduuri läbiviimise üksikasjalikud eeskirjad ja erandid määratakse kooskõlas komiteemenetlusega.

2. Tingimusel et tagatakse kauba suhtes kohaldatavate ühenduse meetmete rakendamine:

a) on liikmesriikidel õigus kehtestada omavahel kahe- või mitmepoolse lepinguga lihtsustatud protseduurid, mis on kooskõlas vastavalt olukorrale kindlaksmääratavate kriteeriumidega ja mida kohaldatakse teatavate kaubavedude või konkreetsete ettevõtete suhtes;

b) on igal liikmesriigil õigus kehtestada lihtsustatud protseduurid, mida teatavates olukordades kohaldatakse kauba suhtes, mis ei ole määratud liikuma teise liikmesriigi territooriumil.

3. Lõike 2 kohaselt kehtestatud lihtsustatud protseduuridest teatatakse komisjonile."

6. Artikli 192 lõikes 1 asendatakse sissejuhatav lause järgmisega:

"1. Kui tollialaste õigusaktide kohaselt on tagatise esitamine kohustuslik ja kui komiteemenetluses sätestatud transiidi erisätetest ei tulene teisiti, määrab toll tagatise suuruse kindlaks tasemel, mis on võrdne:".

7. Artikkel 215 asendatakse järgmisega:

"Artikkel 215

1. Tollivõlg tekib:

- kohas, kus ilmnevad asjaolud, mis toovad kaasa tollivõla tekkimise,

- siis, kui nimetatud kohta ei ole võimalik määrata, kohas, kus toll otsustab, et kaup on seisukorras, mis toob kaasa tollivõla tekkimise,

- siis, kui kaup on suunatud tolliprotseduurile, mis on lõpetamata, ja kohta ei saa määrata esimese või teise taande kohaselt vajaduse korral komiteemenetluses määratud tähtaja jooksul, kohas, kus kaup sellele protseduurile suunati või selle protseduuri alusel ühendusse tuuakse.

2. Kui tolli käsutuses olev teave võimaldab tal kindlaks teha, et tollivõlg tekkis juba siis, kui kaup oli varem teises kohas, loetakse tollivõlg tekkinuks kohas, mida võib pidada kauba asukohaks kõige varasemal ajahetkel, kui tollivõla tekkimist on võimalik kindlaks teha.

3. Artikli 217 lõikes 1 osutatud toll on selle liikmesriigi toll, kus tollivõlg tekkis või kus loetakse tekkinuks käesoleva artikli kohaselt."

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 13. aprill 1999

Euroopa Parlamendi nimel

eesistuja

J. M. Gil-robles

Nõukogu nimel

eesistuja

L. Schomerus

[1] EÜT C 337, 7.11.1997, lk 52.

[2] EÜT C 73, 9.3.1998, lk 17.

[3] Euroopa Parlamendi 13. mai 1998. aasta arvamus (EÜT C 167, 1.6.1998, lk 99), nõukogu 24. septembri 1998. aasta ühine seisukoht (EÜT C 333, 30.10.1998, lk 65) ja Euroopa Parlamendi 16. detsembri 1998. aasta otsus (EÜT C 98, 9.4.1999). Nõukogu 29. märtsi 1999. aasta otsus.

[4] EÜT L 302, 19.10.1992. Määrust on viimati muudetud määrusega (EÜ) nr 82/97 (EÜT L 17, 21.1.1997, lk 1).

--------------------------------------------------